# Αλεξάνδρα Παπαγεωργίου

### Από τη Βικιπαίδεια, την ελεύθερη εγκυκλοπαίδεια

Η Αλεξάνδρα Παπαγεωργίου, γεννημένη στις 17 Δεκεμβρίου 1980, είναι αθλήτρια στο αγώνισμα της σφυροβολίας των γυναικών, που για πρώτη φορά πραγματοποιήθηκε το 1999 στο Παγκόσμιο Πρωτάθλημα της Σεβίλλης. Ανήκει στον Παναθηναϊκό και είναι η κάτοχος του πανελλήνιου ρεκόρ στο αγώνισμα με βολή 70,33μ. από το 2006.

Η πρώτη της εμφάνιση σε μεγάλη διοργάνωση έγινε στο Ευρωπαϊκό Πρωτάθλημα Στίβου 2002 του Μονάχου, όπου προκρίθηκε στον τελικό με την 9η επίδοση (64,74μ.) και στον τελικό κατέλαβε τελικώς την 7η θέση με επίδοση στα 66,49μ, που αποτελούσε τότε πανελλήνιο ρεκόρ. Το 2003 βελτίωσε το πανελλήνιο ρεκόρ αρχικά στα 66,66μ. και στη συνέχεια στα 69,98μ. στο Βουκουρέστι. Ωστόσο, δεν μπόρεσε να προκριθεί στον τελικό του Παγκοσμίου Πρωταθλήματος Στίβου 2003 που έλαβε χώρα στο Παρίσι.

Το 2004, όπως όλοι οι Έλληνες αθλητές, έκανε προετοιμασία για να είναι έτοιμη για το μεγάλο ραντεβού των Ολυμπιακών Αγώνων στην Αθήνα και ανακηρύχθηκε πρωταθλήτρια Ελλάδας με επίδοση στα 69,31μ. Στον προκριματικό των Ολυμπιακών Αγώνων σημείωσε επίδοση 68,58μ. που της έδινε απευθείας το εισιτήριο για τον τελικό καθώς το όριο πρόκρισης ήταν στα 68,50μ. Στον τελικό κατατάχθηκε 12η με επίδοση 66,83μ, χωρίς όμως να υποτιμάται το γεγονός ότι έγινε η πρώτη Ελληνίδα σφυροβόλος που συμμετείχε σε τελικό Ολυμπιακών Αγώνων.

Το 2005 δεν ήταν για την ίδια η καλύτερη χρονιά και η σπουδαιότερη επιτυχία της ήταν το χάλκινο μετάλλιο στους Μεσογειακούς Αγώνες της Αλμερία με επίδοση 67,13μ.

Το 2006, αντιμετώπισε πολλά προβλήματα τραυματισμών, που την έφεραν πίσω σε ότι αφορά την προετοιμασία της. Κατέκτησε το χρυσό μετάλλιο στους Πανελλήνιους Αγώνες με 65,19μ. και την πρώτη θέση στο Ευρωπαϊκό Κύπελλο Α’ Κατηγορίας που διεχήχθη στη Θεσσαλονίκη με 66,28μ. Εξασφάλισε τη συμμετοχή της στο Ευρωπαϊκό Πρωτάθλημα Στίβου 2006 με επίδοση 67,17μ. και εκεί κατάφερε για 3 φορά σε 4 μεγάλες διοργανώσεις να προκριθεί στον τελικό του αγωνίσματος με τη 12η επίδοση (66,83μ.), παρά το γεγονός ότι η επίδοσή της ήταν 22η από τις μετέχουσες, δείγμα σταθερότητας σε μεγάλες διοργανώσεις. Εκεί όμως στάθηκε άτυχη καθώς με επίδοση 67,95μ., που αποτελεί ρεκόρ χρονιάς, πήρε την 9η θέση χάνοντας για λίγα εκατοστά τη δυνατότητα να κάνει άλλες τρεις προσπάθειες.

Συμμετείχε στο Βαλκανικό Πρωτάθλημα που διεξήχθη στη Βοσνία και Ερζεγοβίνη και με βολή στα 70,33μ. έγινε η πρώτη Ελληνίδα σφυροβόλος που ξεπέρασε το φράγμα των 70μ. σημειώνοντας νέο πανελλήνιο ρεκόρ.

## [Επεξεργασία] Επιδόσεις

Η εξέλιξη της Αλεξάνδρας Παπαγεωργίου στη σφυροβολία:

- 2000 : 57,67μ.
- 2001 : 63,99μ.
- 2002 : 66,49μ.
- 2003 : 69,98μ.
- 2004 : 69,31μ.
- 2005 : 67,13μ.
- 2006 : 70,33μ.

Ανακτήθηκε από "http://el.wikipedia.org../../../%CE%B1/%CE%BB/%CE%B5/%CE%91%CE%BB%CE%B5%CE%BE%CE%AC%CE%BD%CE%B4%CF%81%CE%B1_%CE%A0%CE%B1%CF%80%CE%B1%CE%B3%CE%B5%CF%89%CF%81%CE%B3%CE%AF%CE%BF%CF%85_4bdf.html"

Κατηγορίες: Έλληνες αθλητές του στίβου | Σφυροβόλοι | Γεννήσεις το 1980

##### Views

- Άρθρο
- Συζήτηση
- Τελευταία έκδοση

##### Αναζήτηση